حبیب الرحمن خیرآبادی

حبیب الرحمٰن خیرآبادی (پیدائش: 11 اگست 1933ء) ایک ممتاز بھارتی عالمِ دین اور مفتی ہیں۔ وہ دار العلوم دیوبند سے وابستہ ہیں اور وہاں مفتی کی حیثیت سے خدمات انجام دے رہے ہیں۔ اُنھوں نے دارالعلوم مئو، مظاہر علوم سہارنپور اور علی گڑھ مسلم یونیورسٹی سے تعلیم حاصل کی ہے۔ ان کی تصانیف میں ”زکوٰۃ کی اہمیت“، ”مسائل قربانی“ اور ”مسائل سود“ وغیرہ شامل ہیں۔

 سوانح 
حبیب الرحمٰن خیرآبادی 11 اگست 1933ء کو خیرآباد میں پیدا ہوئے، جو اُس وقت ضلع اعظم گڑھ کا حصہ تھا۔ ان کی ابتدائی تعلیم احیاء العلوم مبارک پور، دارالعلوم مئو اور دار المبلغین لکھنؤ میں ہوئی۔ ان کی عالمیت کی تکمیل مظاہر علوم سہارنپور سے ہوئی، جہاں انھوں نے صحاح ستہ اور تفسیر بیضاوی تک کی کتابیں پڑھیں۔ بعد ازاں، انھوں نے علی گڑھ مسلم یونیورسٹی سے بی اے اور ایم اے کی ڈگریاں حاصل کیں۔

انھوں نے دارالعلوم دیوبند میں باقاعدہ داخلہ لیے بغیر، نجی طور پر حسین احمد مدنی سے صحیح بخاری اور جامع ترمذی اور معراج الحق دیوبندی سے دیوانِ متنبی کا درس لیا۔

تعلیم سے فراغت کے بعد، وہ پانچ سال معہدِ ملت مالیگاؤں اور دو سال ادارۂ محمودیہ لکھیم پور میں تدریسی خدمات انجام دیتے رہے۔ بعد ازاں، انھوں نے جامعہ عربیہ حیات العلوم، مراد آباد میں 23 سال درس و تدریس اور فتویٰ نویسی کی خدمات انجام دیں۔

سنہ 1404ھ مطابق 1984ء میں ان کا تقرر دار العلوم دیوبند میں بطور مفتی ہوا اور وہ تاحال اسی منصب پر فائز ہیں۔

دارالعلوم دیوبند کے شعبۂ افتاء میں، سراجی، رسم المفتی اور الدر المختار کی تدریس ان سے متعلق رہی ہے۔ ان کے شاگردوں میں مدرسہ شاہی کے دو مفتیان، محمد سلمان منصورپوری (سابق) اور شبیر احمد (موجودہ) شامل ہیں۔

 دہشت گردی کے خلاف فتویٰ 
2008ء میں دار العلوم دیوبند کی جانب سے دہشت گردی کے خلاف ایک فتویٰ جاری کیا گیا، جس پر خیرآبادی کے دستخط ثبت تھے۔

اس فتویٰ میں کہا گیا:

کہا جاتا ہے کہ دارالعلوم دیوبند سے جاری ہونے والا یہ اپنی نوعیت کا پہلا فتویٰ تھا۔

 تصانیف 
حبیب الرحمٰن خیرآبادی نے "المسک الشذی علی جامع الترمذی" کے عنوان سے جامع ترمذی کی ایک شرح لکھی۔ ان کی دیگر تصانیف میں درج ذیل کتابیں شامل ہیں:
 حاشیہ فتاویٰ رشیدیہ — رشید احمد گنگوہی کے مجموعۂ فتاویٰ فتاویٰ رشیدیہ پر مفصل حواشی۔
 مسائلِ قربانی
 مسائلِ سود
 رمضان اور اس کے روزے
 شبِ براءت اور قرآن
 شرح مفید الطالبین
 زکوٰۃ کی اہمیت
 فتاویٰ حبیبیہ — ان کے فتاویٰ کا مجموعہ۔
 سجدۂ سہو کے مسائل
 المسائل الحنفیۃ المؤیَّدۃ بالأحادیث النبویۃ — (عربی؛ زیرِ طبع)

 حوالہ جات 

زمرہ:احناف
زمرہ:بقید حیات شخصیات
زمرہ:بھارت کے سنی علما
زمرہ:بھارتی سنی مسلمان
زمرہ:بھارتی مفتیان
زمرہ:حنفی فقہا
زمرہ:دار العلوم دیوبند کا تدریسی عملہ
زمرہ:دیوبندی شخصیات
زمرہ:جامعہ علی گڑھ کے فضلا
زمرہ:ضلع اعظم گڑھ کی شخصیات
زمرہ:ضلع مئو کی شخصیات
زمرہ:ویکی ڈیٹا سے مطابقت رکھنے والی مختصر تفصیل
زمرہ:1933ء کی پیدائشیں
زمرہ:مظاہر علوم کے فضلا